Sameiginlegum heræfingu Rússlands og Hvíta-Rússlands nærri landamærum Úkraínu verður haldið áfram en þeim átti að ljúka um helgina. Yfirvöld vestrænna geta ekki endalaust boðið sáttarhönd á meðan Rússar safna liði við landamæri segir forseti leiðtogaráðs Evrópusambandsins
Aðeins fjórir dagar eru síðan utanríkisráðherra Hvíta-Rússlands sagði að allt rússneskt herlið færi úr landi og sameiginlegum heræfingum yrði lokið í dag, sunnudag. En það virðist hafa breyst því í morgun var tilkynnt að heræfingum yrði haldið áfram nærri landamærum Úkraínu. Þetta hefur ekki orðið til þess að draga úr spennunni. Joe Biden Bandaríkjaforseti hefur sagt að hann sé sannfærður um að Rússar ætli að ráðast inn í Úkraínu á næstu dögum og Jens Stoltenberg, framkvæmdastjóri Atlantshafsbandalagsins tók í sama streng í gærkvöld. Annalena Baerbock, utanríkisráðherra Þýskalands, varar hins vegar við slíkri fullyrðingagleði og segir ekki hægt að slá því föstu að innrás standi fyrir dyrum. Rússar þvertaka fyrir öll slík áform og Volodymyr Zelensky, Úkraínuforseti, vill gjarnan funda með Vladimír Pútín Rússlandsforseta um stöðu mála í Úkraínu, þar sem fjöldi vopnahlésbrota hefur verið framinn og hátt á annað hundrað þúsunda rússneskra hermanna er við landamærin. Charles Michel, forseti leiðtogaráðs Evrópusambandsins, virðist efast um að Rússar vilja leysa málin með viðræðum.
And we cannot forever offer an olive branch while Russia conducts missile tests and continues to amass troops
Við getum ekki endalaust boðið fram sáttarhönd á meðan Rússar gera tilraunir með vopn og safna herliði, segir Michel.
But ladies and gentlemen, one thing is certain: if there is further military aggression, we will react with massive sanctions
Michel segir alveg skýrt að ef til frekari hernaðaraðgerða komi þá bregðist ESB við með umfangsmiklum efnahagsþvingunum. Emmanuel Macron, forseti Frakklands, átti símafund með Vladimír Pútín í morgun. Fund sem Frakkar segja eina af síðustu tilraunum til þess að afstýra innrás í Úkraínu.

Herir Rússlands og Hvíta-Rússlands ætla að halda áfram heræfingu við landamæri Úkraínu, þvert á fyrri tilkynningar um að Rússar ætli að draga herlið sitt í burtu. Forseti leiðtogaráðs ESB segir ekki hægt að bjóða endalaust fram sáttarhönd á meðan Rússar safni herliði við landamærin. 